ທ່ານ Kerry ຫວັງວ່າ ຈະ “​ເລັ່ງລັດ​” ກອງປະຊຸມ ເລື້ອງໂຄງການນິວເຄລຍຂອງອີຣ່ານ
ອີຣ່ານ ແລະກຸ່ມບັນດາປະເທດ P5+1 ໄດ້​ກຳນົດ​ເສັ້ນຕາຍ ເພື່ອ​ບັນລຸ​ຂໍ້​ຕົກລົງ ພາຍ​ໃນ ວັນ​ທີ 1 ກໍລະກົດ ຫຼັງຈາກ ການ​ແກ້​ໄຂ​ຄວາມ​ບໍ່​ລົງ​ລອຍ​ກັນ ຫລົ້ມ​ແຫລວ​ເຖິງ 2 ຄັ້ງ.
ລັດຖະມົນຕີຕ່າງປະເທດ ສະຫະລັດທ່ານ John Kerry ມີ ກຳນົດຈະພົບປະກັບ ກັບລັດຖະມົນຕີຕ່າງປະເທດອີຣ່ານ ທ່ານ Mohammad Javad Zarif ໃນວັນພຸດ ຈະມາເຖິງນີ້ ເພື່ອປະເມີນຜົນການເຈລະຈາຂອງນາໆຊາດທີ່ຍັງສືບຕໍ່ຢູ່ ກ່ຽວກັບໂຄງການນິວເຄລຍຂອງອີຣ່ານນັ້ນ ທ່ານ Kerry ກ່າວໃນລະຫວ່າງການເດີນທາງໄປອິນເດຍ ເມື່ອວັນຈັນມື້ນີ້ ວ່າ ທ່ານຫວັງວ່າ ການເຈລະຈາຢູ່ Geneva ຈະເຮັດໃຫ້ພວກເພິ່ນ ອີຣ່ານ ແລະກຸ່ມທີ່ລວມມີ ສະຫະລັດ ອັງກິດ ຈີນ ຝຣັ່ງ ຣັດເຊຍ ແລະ ເຢຍຣະມັນ ໄດ້ໃຊ້ ຄວາມພະຍາຍາມມາຫຼາຍກວ່າປີໜຶ່ງ ເພື່ອໃຫ້ບັນລຸຂໍ້ຕົກລົງທີ່ຍືນຍົງ ຊຶ່ງຈະຜ່ອນຜັນ ການລົງໂທດຕ່າງໆ ເປັນການທົດແທນຄືນ ສຳຫລັບການຮັບປະກັນ ໂດຍອີຣ່ານວ່າ ຕົນ ຈະບໍ່ພະຍາຍາມເສີມສ້າງອາວຸດນິວເຄລຍຕ່າງໆນັ້ນ ອີຣ່ານ ໄດ້ຢືນຢັນເປັນເວລາດົນ ນານແລ້ວວ່າ ໂຄງການຂອງຕົນນັ້ນ ແມ່ນໃນທາງສັນຕິ ການເຈລະຈາ ໃນຂັ້ນຕ່ຳ ຈະເລີ້ມຄືນອີກ ໃນວັນພະຫັດຂ້າງໜ້ານີ້ ທັງສອງຝ່າຍ ໄດ້ກຳນົດເສັ້ນຕາຍເພື່ອບັນລຸຂໍ້ຕົກລົງ ພາຍໃນ ວັນທີ 1 ກໍລະກົດ ຫຼັງຈາກ ການແກ້ໄຂຄວາມບໍ່ລົງລອຍກັນ ຫລົ້ມແຫລວເຖິງ 2 ຄັ້ງແລ້ວ ແລະ ໄດ້ຕັດສິນໃຈ ທີ່ຈະ ຂະຫຍາຍການເຈລະຈາອອກໄປອີກ